title: 2012/441/CE: Decizia Consiliului din 9 octombrie 2009 privind semnarea și aplicarea cu titlu provizoriu a protocolului de modificare a Acordului euro-mediteraneean privind serviciile de transport aerian între Comunitatea Europeană și statele membre ale acesteia, pe de o parte, și Regatul Maroc, pe de altă parte, pentru a lua în considerare aderarea Republicii Bulgaria și a României la Uniunea Europeană#Protocolul de modificare a Acordului euromediteraneean privind serviciile de transport aerian între Comunitatea Europeană și statele membre ale acesteia, pe de o parte, și Regatul Maroc, pe de altă parte, pentru a lua în considerare aderarea Republicii Bulgaria și a României la Uniunea Europeană

text:
               27.7.2012

               RO

               Jurnalul Oficial al Uniunii Europene

               L 200/24

         DECIZIA CONSILIULUI
   din 9 octombrie 2009
   privind semnarea și aplicarea cu titlu provizoriu a protocolului de modificare a Acordului euro-mediteraneean privind serviciile de transport aerian între Comunitatea Europeană și statele membre ale acesteia, pe de o parte, și Regatul Maroc, pe de altă parte, pentru a lua în considerare aderarea Republicii Bulgaria și a României la Uniunea Europeană
   (2012/441/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 80 alineatul (2) coroborat cu articolul 300 alineatul (2), alineatul (3) primul paragraf și alineatul (4),
   având în vedere Actul de aderare a Republicii Bulgaria și a României la Uniunea Europeană, în special articolul 6 alineatul (2),
   având în vedere propunerea Comisiei,
   având în vedere avizul Parlamentului European,
   întrucât:

               (1)

               La 5 decembrie 2004, Consiliul a autorizat Comisia să negocieze un acord euro-mediteraneean privind serviciile de transport aerian între Comunitate și statele membre ale acesteia, pe de o parte, și Maroc, pe de altă parte.

               (2)

               Acordul euro-mediteraneean privind serviciile de transport aerian între Comunitatea Europeană și statele membre ale acesteia, pe de o parte, și Regatul Maroc, pe de altă parte (denumit în continuare „acordul”) a fost semnat la Bruxelles la 12 decembrie 2006 (1).

               (3)

               Tratatul de aderare a Republicii Bulgaria și a României la Uniunea Europeană a fost semnat la Luxemburg la 25 aprilie 2005 și a intrat în vigoare la 1 ianuarie 2007.

               (4)

               Este necesară adoptarea unui protocol de modificare a acordului pentru a lua în considerare aderarea celor două noi state membre.

               (5)

               Protocolul a fost negociat de părți la 19 martie 2007.

               (6)

               Protocolul ar trebui semnat și ar trebui să fie aplicat cu titlu provizoriu până la finalizarea procedurilor necesare pentru încheierea sa,

         DECIDE:
   Articolul 1
   (1)   Semnarea protocolului de modificare a Acordului euro-mediteraneean privind serviciile de transport aerian între Comunitatea Europeană și statele membre ale acesteia, pe de o parte, și Regatul Maroc, pe de altă parte, pentru a lua în considerare aderarea Republicii Bulgaria și a României la Uniunea Europeană (denumit în continuare „protocolul”) se aprobă în numele Comunității Europene, sub rezerva încheierii protocolului menționat.
   (2)   Textul protocolului se atașează la prezenta decizie.
   Articolul 2
   Președintele Consiliului este autorizat să desemneze persoana împuternicită sau persoanele împuternicite să semneze protocolul în numele Comunității Europene și al statelor sale membre sub rezerva încheierii acestuia.
   Articolul 3
   Sub rezerva reciprocității și până la finalizarea procedurilor necesare pentru încheierea sa, protocolul se aplică cu titlu provizoriu de la data semnării sale de către părți.
   Articolul 4
   Notificarea prevăzută la articolul 4 alineatul (1) din protocol este transmisă de Consiliu.

      Adoptată la Luxemburg, 9 octombrie 2009.

            Pentru Consiliu

            Președintele

         Å. TORSTENSSON

      (1)  JO L 386, 29.12.2006, p. 55.

      PROTOCOLUL
      de modificare a Acordului euromediteraneean privind serviciile de transport aerian între Comunitatea Europeană și statele membre ale acesteia, pe de o parte, și Regatul Maroc, pe de altă parte, pentru a lua în considerare aderarea Republicii Bulgaria și a României la Uniunea Europeană
      REGATUL BELGIEI,
      REPUBLICA BULGARIA,
      REPUBLICA CEHĂ,
      REGATUL DANEMARCEI,
      REPUBLICA FEDERALĂ GERMANIA,
      REPUBLICA ESTONIA,
      IRLANDA,
      REPUBLICA ELENĂ,
      REGATUL SPANIEI,
      REPUBLICA FRANCEZĂ,
      REPUBLICA ITALIANĂ,
      REPUBLICA CIPRU,
      REPUBLICA LETONIA,
      REPUBLICA LITUANIA,
      MARELE DUCAT AL LUXEMBURGULUI,
      REPUBLICA UNGARIA,
      MALTA,
      REGATUL ȚĂRILOR DE JOS,
      REPUBLICA AUSTRIA,
      REPUBLICA POLONĂ,
      REPUBLICA PORTUGHEZĂ,
      ROMÂNIA,
      REPUBLICA SLOVENIA,
      REPUBLICA SLOVACĂ,
      REPUBLICA FINLANDA,
      REGATUL SUEDIEI,
      REGATUL UNIT AL MARII BRITANII ȘI IRLANDEI DE NORD,
      denumite în continuare „statele membre”, și
      COMUNITATEA EUROPEANĂ,
      denumită în continuare „Comunitatea”,
      reprezentate de Consiliul Uniunii Europene,
      pe de o parte, și
      REGATUL MAROC,
      denumit în continuare „Maroc”,
      pe de altă parte,
      având în vedere aderarea Republicii Bulgaria și a României la Uniunea Europeană și, în consecință, la Comunitate la 1 ianuarie 2007,
      CONVIN:
      Articolul 1
      Republica Bulgaria și România sunt părți la Acordul euromediteraneean privind serviciile de transport aerian între Comunitatea Europeană și statele membre ale acesteia, pe de o parte, și Regatul Maroc, pe de altă parte, semnat la Bruxelles la 12 decembrie 2006 (denumit în continuare „acordul”).
      Articolul 2
      (1)   Următoarele dispoziții se adaugă la anexa II la acord (acorduri bilaterale între Maroc și statele membre ale Comunității Europene):

                  (a)

                  după prima liniuță:

                              „—

                              Acord între Republica Populară Bulgaria și Regatul Maroc privind transportul aerian, semnat la Rabat la 14 octombrie 1966;”;

                  (b)

                  după a șaisprezecea liniuță:

                              „—

                              Acord între guvernul Republicii Socialiste România și guvernul Regatului Maroc privind transportul aerian civil, semnat la București la 6 decembrie 1971,
                              modificat ultima dată prin Memorandumul de înțelegere încheiat la Rabat la 29 februarie 1996;”.

            (2)   Următoarele dispoziții se adaugă la primul alineat din anexa III la acord (autorizații de operare și permise tehnice: autoritățile competente):

                  (a)

                  după rubrica privind Belgia:
                  „Bulgaria:
                  Direcția generală a administrației aviației civile
                  Ministerul transporturilor, al tehnologiei informației și comunicării”;

                  (b)

                  după rubrica privind Republica Slovacă:
                  „România:
                  Direcția generală infrastructură și transport aerian
                  Ministerul transporturilor și infrastructurii”.

            Articolul 3
      Textele acordului în limbile bulgară și română, care se atașează la prezentul protocol, sunt autentice în aceleași condiții ca și celelalte versiuni lingvistice.
      Articolul 4
      (1)   Prezentul protocol este aprobat de părți în conformitate cu procedurile lor proprii. Acesta intră în vigoare la data intrării în vigoare a acordului. Cu toate acestea, în cazul în care prezentul protocol ar fi aprobat de părțile contractante la o dată ulterioară intrării în vigoare a acordului, protocolul ar intra în vigoare, în conformitate cu articolul 27 alineatul (1) din acord, la data la care părțile și-au comunicat reciproc îndeplinirea procedurilor interne de aprobare.
      (2)   Prezentul protocol se aplică cu titlu provizoriu de la data semnării acestuia de către părți.
      Articolul 5
      Prezentul protocol se încheie la Bruxelles, la 18 iunie 2012, în două exemplare în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovenă, slovacă, spaniolă, suedeză și arabă, textele în toate aceste limbi fiind în egală măsură autentice.

            За дьржавите-членки
            Por los Estados miembros
            Za členské státy
            For medlemsstaterne
            Für die Mitgliedstaaten
            Liikmesriikide nimel
            Για τα κράτη μέλη
            For the Member States
            Pour les États membres
            Per gli Stati membri
            Dalīvalstu vārdā –
            Valstybių narių vardu
            A tagállamok részéről
            Għall-Istati Membri
            Voor de lidstaten
            W imieniu Państw Członkowskich
            Pelos Estados-Membros
            Pentru statele membre
            Za členské štáty
            Za države članice
            Jäsenvaltioiden puolesta
            För medlemsstaternas

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l’Union européenne
            Per l’Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Кралство Мароко
            Por el Reino de Marruecos
            Za Marocké království
            For Kongeriget Marokko
            Für das Königreich Marokko
            Maroko Kuningriigi nimel
            Για το Βασίλειο του Μαρόκου
            For the Kingdom of Morocco
            Pour le Royaume du Maroc
            Per il Regno del Marocco
            Marokas Karalistes vārdā –
            Maroko Karalystės vardu
            A Marokkói Királyság nevében
            Għar-Renju tal-Marokk
            Voor het Koninkrijk Marokko
            W imieniu Królestwa Maroka
            Pelo Reino de Marrocos
            Pentru Regatul Maroc
            Za Marocké kráľovstvo
            Za Kraljevino Maroko
            Marokon kuningaskunnan puolesta
            För Konungariket Marocko


title: Decizia 2011/640/PESC a Consiliului din 12 iulie 2011 privind semnarea și încheierea Acordului între Uniunea Europeană și Republica Mauritius privind condițiile pentru transferul persoanelor suspectate de piraterie și al bunurilor confiscate asociate acestora, de la forțele navale aflate sub comanda Uniunii Europene către Republica Mauritius, precum și privind condițiile aplicabile, ulterior transferului, persoanelor suspectate de piraterie#Acord între Uniunea Europeană și Republica Mauritius privind condițiile pentru transferul persoanelor suspectate de piraterie și al bunurilor confiscate asociate acestora, de la forțele navale aflate sub comanda Uniunii Europene către Republica Mauritius, precum și privind condițiile aplicabile, ulterior transferului, persoanelor suspectate de piraterie

text:
               30.9.2011

               RO

               Jurnalul Oficial al Uniunii Europene

               L 254/1

         DECIZIA 2011/640/PESC A CONSILIULUI
   din 12 iulie 2011
   privind semnarea și încheierea Acordului între Uniunea Europeană și Republica Mauritius privind condițiile pentru transferul persoanelor suspectate de piraterie și al bunurilor confiscate asociate acestora, de la forțele navale aflate sub comanda Uniunii Europene către Republica Mauritius, precum și privind condițiile aplicabile, ulterior transferului, persoanelor suspectate de piraterie
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 37, precum și Tratatul privind funcționarea Uniunii Europene, în special articolul 218 alineatele (5) și (6),
   având în vedere propunerea Înaltului Reprezentant al Uniunii pentru afaceri externe și politica de securitate („ÎR”),
   întrucât:

               (1)

               La 2 iunie 2008, Consiliul de Securitate al Organizației Națiunilor Unite (CSONU) a adoptat Rezoluția 1816 (2008) care solicită tuturor statelor să coopereze în vederea determinării jurisdicției, precum și a cercetării și urmăririi penale a persoanelor cărora le revine răspunderea pentru săvârșirea unor acte de piraterie și de jaf armat în largul coastelor Somaliei. Dispozițiile respective au fost reafirmate, de asemenea, în rezoluțiile ulterioare ale CSONU.

               (2)

               La 10 noiembrie 2008, Consiliul a adoptat Acțiunea comună 2008/851/PESC privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (1) (operația „Atalanta”).

               (3)

               Articolul 12 din Acțiunea comună 2008/851/PESC prevede că persoanele suspectate de tentativa de a săvârși, de săvârșirea sau de a fi săvârșit acte de piraterie sau jaf armat în apele teritoriale ale Somaliei, capturate și reținute în vederea urmăririi penale, precum și bunurile care au servit la săvârșirea acestor acte pot fi transferate unui stat terț care dorește să își exercite competențele jurisdicționale asupra persoanelor sau bunurilor menționate mai sus, dacă au fost convenite cu respectivul stat terț condițiile pentru transfer în conformitate cu dreptul internațional aplicabil, în special cu dreptul internațional al drepturilor omului, în vederea garantării în special a faptului că nicio persoană nu va fi supusă pedepsei cu moartea, torturii sau oricărui alt tratament inuman, degradant sau care denotă cruzime.

               (4)

               Ca urmare a adoptării de către Consiliu, la 22 martie 2010, a unei decizii privind autorizarea inițierii negocierilor, ÎR a negociat, în conformitate cu articolul 37 din TUE, un acord între Uniunea Europeană și Republica Mauritius privind condițiile pentru transferul persoanelor suspectate de piraterie și al bunurilor confiscate asociate acestora, de la forțele navale aflate sub comanda Uniunii Europene către Republica Mauritius, precum și privind condițiile aplicabile, ulterior transferului, persoanelor suspectate de piraterie („acordul”).

               (5)

               Acordul ar trebui să fie aprobat,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii, Acordul între Uniunea Europeană și Republica Mauritius privind condițiile pentru transferul persoanelor suspectate de piraterie și al bunurilor confiscate asociate acestora, de la forțele navale aflate sub comanda Uniunii Europene către Republica Mauritius, precum și privind condițiile aplicabile, ulterior transferului, persoanelor suspectate de piraterie („acordul”).
   Textul acordului se atașează la prezenta decizie.
   Articolul 2
   Președintele Consiliului este autorizat să numească persoana sau persoanele împuternicite să semneze acordul prin care Uniunea își asumă obligații.
   Articolul 3
   Președintele Consiliului procedează, în numele Uniunii, la notificarea prevăzută la articolul 11 alineatul (1) din acord (2).
   Articolul 4
   Prezenta decizie întră în vigoare la data adoptării.

      Adoptată la Bruxelles, 12 iulie 2011.

            Pentru Consiliu

            Președintele

         J. VINCENT-ROSTOWSKI

      (1)  JO L 301, 12.11.2008, p. 33.

      (2)  Data intrării în vigoare a acordului se va publica în Jurnalul Oficial al Uniunii Europene de către Secretariatul General al Consiliului.

      TRADUCERE
      ACORD
      între Uniunea Europeană și Republica Mauritius privind condițiile pentru transferul persoanelor suspectate de piraterie și al bunurilor confiscate asociate acestora, de la forțele navale aflate sub comanda Uniunii Europene către Republica Mauritius, precum și privind condițiile aplicabile, ulterior transferului, persoanelor suspectate de piraterie
      UNIUNEA EUROPEANĂ (UE),
      pe de o parte, și
      REPUBLICA MAURITIUS,
      denumită în continuare „Mauritius”,
      pe de altă parte,
      împreună denumite în continuare „părțile”,
      LUÂND ÎN CONSIDERARE:

                  —

                  Rezoluțiile (RCSONU) 1814 (2008), 1838 (2008), 1846 (2008), 1851 (2008), precum și rezoluțiile ulterioare ale Consiliului de Securitate al Organizației Națiunilor Unite (ONU),

                  —

                  Convenția ONU privind dreptul mării din 1982 (UNCLOS), în special articolele 100-107 și articolul 110,

                  —

                  Acțiunea comună 2008/851/PESC a Consiliului UE din 10 noiembrie 2008 privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (1) (operația EUNAVFOR Atalanta), astfel cum a fost modificată prin Decizia 2009/907/PESC a Consiliului din 8 decembrie 2009 (2),

                  —

                  Dreptul internațional al drepturilor omului, inclusiv Pactul internațional privind drepturile civile și politice din 1966 și Convenția împotriva torturii și a altor tratamente sau pedepse crude, inumane sau degradante din 1984,

                  —

                  faptul că prezentul acord nu va afecta drepturile și obligațiile părților care decurg din acorduri internaționale și alte instrumente de instituire de curți și tribunale internaționale, inclusiv statutul Curții Penale Internaționale,

            AU CONVENIT CU PRIVIRE LA URMĂTOARELE DISPOZIȚII:
      Articolul 1
      Obiectivul
      Prezentul acord definește condițiile și modalitățile pentru

                  (a)

                  transferul persoanelor suspectate de tentativa de a săvârși, de săvârșirea sau de a fi săvârșit acte de piraterie în zona operației EUNAVFOR, în marea liberă, în afara apelor teritoriale ale Republicii Mauritius, ale Republicii Seychelles, ale Uniunii Comorelor, ale Réunion și ale Republicii Madagascar și reținute de EUNAVFOR;

                  (b)

                  transferul bunurilor asociate acestora confiscate de EUNAVFOR, de la EUNAVFOR către Mauritius; precum și

                  (c)

                  tratamentul persoanelor transferate.

            Articolul 2
      Definiții
      În sensul prezentului acord:

                  (a)

                  „forțele navale aflate sub comanda Uniunii Europene (EUNAVFOR)” înseamnă cartierul general militar al UE și contingentele naționale care contribuie la operația „Atalanta” a UE, navele, aeronavele și bunurile acestora;

                  (b)

                  „operație” înseamnă pregătirea, stabilirea, executarea și susținerea misiunii militare instituite de Acțiunea comună 2008/851/PESC a Consiliului UE și/sau instrumentele ce îi vor succeda;

                  (c)

                  „contingente naționale” înseamnă unitățile și navele care aparțin statelor membre ale Uniunii Europene și, astfel cum se arată de către UE, altor state participante la acțiune;

                  (d)

                  „stat participant” înseamnă statul care pune la dispoziția EUNAVFOR un contingent național;

                  (e)

                  „piraterie” înseamnă pirateria astfel cum este definită în articolul 101 din UNCLOS;

                  (f)

                  „persoană transferată” înseamnă orice persoană suspectată de tentativa de a săvârși, de săvârșirea sau de a fi săvârșit acte de piraterie transferată de EUNAVFOR către Mauritius în temeiul prezentului acord.

            Articolul 3
      Principii generale
      (1)   Mauritius poate accepta, la cererea EUNAVFOR, transferul persoanelor reținute de EUNAVFOR în legătură cu pirateria și al bunurilor asociate acestora confiscate de EUNAVFOR și încredințează aceste persoane și bunuri autorităților competente în scopul cercetării și urmăririi penale. Mauritius își va da acordul privind acceptarea unei predări propuse în funcție de fiecare caz în parte, luând în considerare toate circumstanțele relevante, inclusiv localizarea incidentului.
      (2)   EUNAVFOR transferă persoane exclusiv către autoritățile competente de aplicare a legii din Mauritius.
      (3)   Transferul nu are loc înainte ca autoritățile competente de aplicare a legii din Mauritius să hotărască, în termen de cinci zile lucrătoare de la data primirii probelor, astfel cum sunt trimise de EUNAVFOR, că există perspective rezonabile de a asigura condamnarea persoanelor reținute de EUNAVFOR.
      (4)   Autoritățile competente de aplicare a legii din Mauritius hotărăsc dacă există perspective rezonabile de a asigura condamnarea pe baza probelor trimise de EUNAVFOR prin intermediul canalelor de comunicare relevante.
      (5)   Orice persoană transferată este tratată în mod uman și în conformitate cu obligațiile asumate în temeiul dreptului internațional al drepturilor omului, încorporate în constituția din Mauritius, inclusiv interzicerea torturii și a tratamentelor sau pedepselor inumane, degradante sau care denotă cruzime, interzicerea reținerii arbitrare și în conformitate cu cerințele desfășurării unui proces echitabil.
      Articolul 4
      Tratamentul, urmărirea penală și judecarea persoanelor transferate
      (1)   În conformitate cu obligațiile asumate în temeiul dreptului internațional al drepturilor omului, încorporate în constituția din Mauritius, orice persoană transferată este tratată în mod uman și nu este supusă torturii sau unui tratament sau unei pedepse inumane, degradante sau care denotă cruzime, beneficiază de cazare, hrană și acces la tratament medical adecvate și are libertatea de a practica cultul religios.
      (2)   Orice persoană transferată este adusă cu celeritate în fața judecătorului sau a unui alt funcționar autorizat prin lege să exercite puterea judecătorească, care se pronunță fără întârziere asupra legalității reținerii sale și ordonă eliberarea acestei persoane în cazul în care reținerea nu se justifică.
      (3)   Orice persoană transferată are dreptul să fie judecată într-un termen rezonabil sau să fie eliberată.
      (4)   În stabilirea oricărui capăt de acuzare penal împotriva sa, orice persoană transferată are dreptul la un proces echitabil și public în fața unei instanțe competente, independente și imparțiale instituite prin lege.
      (5)   Orice persoană transferată acuzată de săvârșirea unei infracțiuni este prezumată nevinovată până în momentul când i se stabilește, în conformitate cu legea, vinovăția.
      (6)   În stabilirea oricărei acuzații penale împotriva sa, fiecare persoană transferată are dreptul la următoarele garanții minime, în deplină egalitate:

                  (a)

                  să fie informată cu promptitudine și în detaliu într-o limbă pe care o înțelege cu privire la caracterul și cauza acuzațiilor care îi sunt aduse;

                  (b)

                  să aibă suficient timp și mijloace pentru pregătirea apărării și pentru a comunica cu avocatul pe care l-a ales;

                  (c)

                  să fie judecată fără întârzieri inutile;

                  (d)

                  să fie judecată în prezența sa și să se apere singură sau prin asistența juridică pe care o alege; să fie informată, dacă nu are asistență juridică, de acest drept; și să i se acorde din oficiu asistență juridică, în cazul în care interesele justiției o cer, în mod gratuit, în orice cauză, în cazul în care nu dispune de mijloace suficiente pentru a o plăti;

                  (e)

                  să examineze sau să obțină examinarea tuturor probelor împotriva sa, inclusiv declarațiile în scris depuse de către martori sub jurământ care au dus la arestare, și să obțină participarea și audierea martorilor apărării în aceleași condiții ca și martorii acuzării;

                  (f)

                  să fie asistată în mod gratuit de un interpret, dacă nu înțelege sau nu vorbește limba folosită de instanță;

                  (g)

                  să nu fie obligată să depună mărturie împotriva sa sau să își recunoască vinovăția.

            (7)   Orice persoană transferată condamnată pentru o infracțiune poate ataca hotărârea de condamnare la o instanță superioară în conformitate cu dreptul din Mauritius.
      (8)   După consultarea cu UE, Mauritius poate să transfere persoanele condamnate și care execută pedeapsa în Mauritius într-un alt stat, garantând respectarea standardelor privind drepturile omului sus-menționate, pentru executarea în acel stat a pedepsei rămase. În cazul unor preocupări serioase cu privire la situația drepturilor omului din respectivul stat terț, nu are loc niciun fel de transfer înainte de găsirea unei soluție satisfăcătoare în urma unor consultări între părți care să abordeze îngrijorările exprimate.
      Articolul 5
      Pedeapsa cu moartea
      În conformitate cu Actul privind abolirea pedepsei cu moartea din Mauritius, nicio persoană transferată nu este acuzată de o infracțiune care se pedepsește cu moartea, nu este condamnată la moarte și nu face obiectul aplicării pedepsei cu moartea.
      Articolul 6
      Dosare și notificări
      (1)   Orice transfer face obiectul unui document adecvat semnat de un reprezentant al EUNAVFOR și de un reprezentant al autorităților competente de aplicare a legii din Mauritius.
      (2)   EUNAVFOR furnizează Mauritius dosarele de reținere referitoare la orice persoană transferată. Aceste dosare includ, în măsura posibilului, condiția fizică a persoanei transferate în cursul reținerii, momentul transferului către autoritățile din Mauritius, motivul reținerii, momentul și locul începerii reținerii și orice decizie luată referitoare la reținerea sa.
      (3)   Mauritius răspunde de asigurarea unor evidențe exacte ale tuturor persoanelor transferate, inclusiv, dar fără a se limita la consemnări cu privire la orice bun confiscat, condiția fizică a persoanei, situarea locurilor de reținere, orice acuzație împotriva persoanei și orice decizie semnificativă luată în cursul urmăririi penale și al procesului.
      (4)   Aceste consemnări sunt la dispoziția reprezentanților UE și EUNAVFOR la cererea adresată în scris Ministerului Afacerilor Externe din Mauritius.
      (5)   În plus, Mauritius comunică UE și EUNAVFOR locul reținerii oricărei persoane transferate în temeiul prezentului acord, orice deteriorare a condiției fizice a acesteia și orice acuzație de tratament presupus necorespunzător. Reprezentanții UE și ai EUNAVFOR au acces la orice persoană transferată în temeiul prezentului acord, atât timp cât aceste persoane sunt reținute, și le pot audia.
      (6)   La cererea lor, agențiile umanitare naționale și internaționale pot vizita persoanele transferate în temeiul prezentului acord.
      (7)   În scopul asigurării faptului că EUNAVFOR poate oferi rapid asistență Republicii Mauritius prin participarea martorilor din partea EUNAVFOR și prin oferirea de dovezi pertinente, Mauritius notifică EUNAVFOR intenția sa de a iniția proceduri judiciare penale împotriva oricărei persoane transferate și programul administrării probelor și al prezentării probelor.
      Articolul 7
      Asistența UE și EUNAVFOR
      (1)   În limita mijloacelor și a capacităților sale, EUNAVFOR furnizează toată asistența necesară către Mauritius în vederea anchetării și a urmării penale ale persoanelor transferate.
      (2)   În special, EUNAVFOR:

                  (a)

                  transmite dosarele de reținere redactate în temeiul articolului 6 alineatul (2) din prezentul acord;

                  (b)

                  prelucrează orice probă în conformitate cu cerințele autorităților competente ale Mauritius, astfel cum s-a convenit în cadrul modalităților de punere în aplicare descrise la articolul 10;

                  (c)

                  furnizează declarații sau declarații în scris depuse sub jurământ ale martorilor care aparțin EUNAVFOR implicați în orice incident în legătură cu care au fost transferate persoane în temeiul prezentului acord;

                  (d)

                  se străduiește să furnizeze declarații ale martorilor sau declarații în scris depuse sub jurământ ale altor martori care nu se află în Mauritius;

                  (e)

                  păstrează sau predă toate bunurile confiscate, probele, fotografiile și orice obiect cu valoare probatorie relevante aflate în posesia EUNAVFOR;

                  (f)

                  asigură participarea martorilor care aparțin EUNAVFOR, după caz, pentru a prezenta probe în instanță (sau prin intermediul unei conexiuni TV în direct sau al oricăror mijloace tehnologice aprobate) în timpul procesului;

                  (g)

                  facilitează participarea altor martori, după caz, pentru a prezenta probe în instanță (sau prin intermediul unei conexiuni TV în direct sau al oricăror mijloace tehnologice aprobate) în timpul procesului;

                  (h)

                  facilitează participarea acelor interpreți care pot fi solicitați de către autoritățile competente din Mauritius în vederea acordării de asistență în cadrul cercetărilor și al proceselor care implică persoane transferate;

            (3)   În măsura în care astfel de resurse nu sunt furnizate prin intermediul altor donatori financiari, părțile elaborează, sub rezerva procedurilor aplicabile, modalități de punere în aplicare privind asistența financiară, tehnică sau de altă natură, pentru a permite transferul, reținerea, cercetarea, urmărirea și judecarea persoanelor transferate. Respectivele modalități de punere în aplicare urmăresc de asemenea asigurarea asistenței tehnice și logistice acordate Mauritius în domeniul revizuirii legislației, al formării cadrelor de cercetare și urmărire penală, al procedurii de cercetare și a celei judiciare și în special al modalităților privind depozitarea și predarea probelor și procedura referitoare la căile de atac. În plus, modalitățile de punere în aplicare respective urmăresc asigurarea repatrierii persoanelor transferate în caz de achitare sau încetare a urmăririi, transferul acestora cu scopul de a finaliza executarea pedepsei în alt stat sau repatrierea acestora după executarea pedepsei cu închisoarea în Mauritius.
      Articolul 8
      Legătura cu alte drepturi ale persoanelor transferate
      Niciuna dintre dispozițiile prezentului acord nu urmărește sau nu poate fi interpretată astfel încât să deroge de la drepturile pe care o persoană transferată le poate avea în temeiul dreptului intern sau internațional aplicabil.
      Articolul 9
      Legătura și litigiile
      (1)   Toate chestiunile privind aplicarea prezentului acord sunt examinate în comun de autoritățile competente ale Mauritius și ale UE.
      (2)   În lipsa unei soluționări prealabile, diferendele privind interpretarea sau aplicarea prezentului acord se soluționează exclusiv pe cale diplomatică între Mauritius și reprezentanți ai UE.
      Articolul 10
      Modalități de punere în aplicare
      (1)   În sensul aplicării prezentului acord, chestiunile de ordin operațional, administrativ și tehnic pot face obiectul unor modalități de punere în aplicare care urmează să fie încheiate între autoritățile competente din Mauritius, pe de o parte, și autoritățile competente ale UE, precum și autoritățile competente ale statelor participante, pe de altă parte.
      (2)   Modalitățile de punere în aplicare pot reglementa, printre altele:

                  (a)

                  identificarea autorităților de aplicare a legii competente din Mauritius cărora EUNAVFOR le poate transfera persoane;

                  (b)

                  centrele de detenție în care vor fi reținute persoanele transferate;

                  (c)

                  tratarea documentelor, inclusiv cele legate de obținerea probelor, care sunt transmise autorităților competente de aplicare a legii din Mauritius la transferul unei persoane;

                  (d)

                  punctele de contact pentru notificări;

                  (e)

                  formularele folosite pentru transfer;

                  (f)

                  furnizarea de sprijin tehnic, expertiză, formare și alte tipuri asistență astfel cum se prevede la articolul 7 la cererea Mauritius în scopul realizării obiectivelor prezentului acord.

            Articolul 11
      Intrarea în vigoare și încetarea
      (1)   Prezentul acord se aplică în mod provizoriu de la data semnării sale și intră în vigoare în momentul în care fiecare parte a notificat-o pe cealaltă cu privire la faptul că a finalizat procedurile sale interne de ratificare a prezentului acord.
      (2)   Prezentul acord rămâne în vigoare până la încetarea operației, astfel cum este notificată de EUNAVFOR. Cu toate acestea, orice parte poate denunța prezentul acord prin notificare scrisă. Denunțarea produce efecte după șase luni de la data primirii notificării. În cazul în care UE consideră că denunțarea imediată a prezentului acord este justificată din motive ce țin de modificarea legislației penale materiale a Mauritius astfel cum se prevede în prezentul acord, UE are dreptul că denunțe acordul, efectele producându-se de la data trimiterii notificării. Nicio modificare a legislației penale materiale din Mauritius nu are efecte negative asupra persoanelor deja transferate în temeiul prezentului acord.
      (3)   Prezentul acord poate fi modificat prin acordul scris al părților.
      (4)   Încetarea prezentului acord nu aduce atingere drepturilor și obligațiilor care rezultă din executarea prezentului acord înainte de încetare, inclusiv drepturile oricărei persoane transferate, pe perioada detenției sau a urmăririi penale de către Mauritius.
      (5)   După încetarea operației, toate drepturile EUNAVFOR, în temeiul prezentului acord, pot fi exercitate de către orice persoană sau entitate desemnată de Înaltul Reprezentant al UE pentru afaceri externe și politica de securitate. Persoana sau entitatea desemnată poate fi, inter alia, șeful sau un membru al delegației UE în Mauritius ori un agent diplomatic sau un funcționar consular al unui stat membru al UE acreditat în Mauritius. După încetarea operației, toate notificările care trebuiau transmise EUNAVFOR în temeiul prezentului acord se transmit Înaltului Reprezentant al UE pentru afaceri externe și politica de securitate.

         Întocmit la Port Louis la paisprezece iulie două mii unsprezece în dublu exemplar în limba engleză.

               Pentru Uniunea Europeană

               Pentru Mauritius

         (1)  JO L 301, 12.11.2008, p. 33, astfel cum a fost rectificată în JO L 253, 25.9.2009, p. 18.

         (2)  JO L 322, 9.12.2009, p. 27.


title: 2011/559/UE: Decizia Parlamentului European din 10 mai 2011 privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea V – Curtea de Conturi#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea V – Curtea de Conturi

text:
               27.9.2011

               RO

               Jurnalul Oficial al Uniunii Europene

               L 250/93

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea V – Curtea de Conturi
   (2011/559/UE)
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2009 (1),

               —

               având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0215/2010] (2),

               —

               având în vedere raportul anual al Curții de Conturi către autoritatea care acordă descărcarea de gestiune privind auditurile interne desfășurate în 2009,

               —

               având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),

               —

               având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),

               —

               având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0138/2011),

               1.

               acordă secretarului general al Curții de Conturi descărcarea de gestiune pentru execuția bugetului Curții de Conturi aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție a Uniunii Europene, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO L 69, 13.3.2009.

      (2)  JO C 308, 12.11.2010, p. 1.

      (3)  JO C 303, 9.11.2010, p. 1.

      (4)  JO C 308, 12.11.2010, p. 129.

      (5)  JO L 248, 16.9.2002, p. 1.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea V – Curtea de Conturi
      PARLAMENTUL EUROPEAN,

                  —

                  având în vedere bugetul general al Uniunii Europene aferent exercițiului financiar 2009 (1),

                  —

                  având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0215/2010] (2),

                  —

                  având în vedere raportul anual al Curții de Conturi către autoritatea care acordă descărcarea de gestiune privind auditurile interne desfășurate în 2009,

                  —

                  având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),

                  —

                  având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),

                  —

                  având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar (A7-0138/2011),

                  1.

                  constată că, în 2009, Curtea de Justiție a dispus de credite de angajament în valoare totală de 188 000 000 EUR (2008: 133 000 000 EUR; 2007: 122 000 000 EUR), cu o rată de utilizare de 92,19 %, mai mică decât rata medie a celorlalte instituții (97,69 %);

                  2.

                  reamintește că, în ceea ce privește exercițiul financiar 2009, conturile Curții de Conturi au fost auditate de o firmă externă, PricewaterhouseCoopers (la fel ca în 2007 și 2008), care a ajuns la următoarele concluzii:

                              (a)

                              în ceea ce privește acuratețea conturilor aferente exercițiului financiar 2009: „în opinia noastră, situațiile financiare prezentate oferă o imagine fidelă și reală a poziției financiare a Curții de Conturi Europene la 31 decembrie 2009, precum și a performanței financiare a acesteia și a fluxurilor de numerar pentru exercițiul încheiat la această dată, în conformitate cu Regulamentul (CE, Euratom) nr. 1605/2002 al Consiliului din 25 iunie 2002, cu Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a respectivului regulament al Consiliului și cu normele contabile ale Curții de Conturi Europene”; precum și

                              (b)

                              în ceea ce privește utilizarea resurselor financiare alocate Curții și caracterul adecvat al procedurilor de control în vigoare în cursul exercițiului financiar 2009: „nu am sesizat nimic care să ne determine să credem că, sub toate aspectele semnificative și potrivit criteriilor descrise anterior: (a) resursele alocate Curții nu au fost utilizate în scopurile pentru care au fost destinate; (b) procedurile de control instituite nu oferă garanțiile necesare pentru conformitatea operațiunilor financiare cu normele și reglementările în vigoare”;

                  3.

                  salută strategia de audit a Curții de Conturi pentru perioada 2009-2012 și sprijină obiectivele prioritare ale acesteia (maximizarea impactului general al auditurilor realizate și creșterea eficienței prin utilizarea optimă a resurselor); dorește ca pe viitor Curtea de Conturi să raporteze cu privire la măsurile de aplicare a acestei strategii de audit și să demonstreze progresul în această direcție prin folosirea indicatorilor-cheie de performanță (ICP), în special odată cu introducerea ICP 1-4 în 2010; salută îndeosebi intenția de a publica rapoarte ulterioare cu privire la rapoartele speciale pentru a îmbunătăți astfel impactul acestora;

                  4.

                  salută îmbunătățirile ICP 5, 6 și 7, realizate din 2008 până în 2009, și remarcă cu satisfacție că, în ceea ce privește ICP 8 și 9, Curtea de Conturi și-a atins obiectivele; remarcă faptul că nu a fost atins obiectivul în ceea ce privește ICP 10 de către Curtea de Conturi, în 2009 numărul de zile de formare scăzând de la 10 la 9 față de 2008, iar numărul de zile alocate de auditori formării profesionale (cu excepția cursurilor de limbi străine) scăzând de la 7 la 4, nerespectându-se astfel orientările Federației Internaționale a Contabililor (40 de ore/5 zile);

                  5.

                  remarcă creșterea considerabilă a numărului de rapoarte emise de Curtea de Conturi, în special creșterea numărului de rapoarte speciale (de la 12 la 18) și de rapoarte anuale specifice (de la 29 la 37), deși numărul de avize a scăzut; se așteaptă ca auditurile de performanță care stau la baza rapoartelor speciale ale Curții de Conturi să contribuie la misiunea sa fundamentală de auditare a finanțelor Uniunii;

                  6.

                  își exprimă îngrijorarea față de reducerea cantității de informații detaliate din rapoartele anuale specifice ale Curții de Conturi cu privire la agenții; încurajează Curtea de Conturi să includă informații mai detaliate în rapoartele sale viitoare referitoare la agenții, în special în ceea ce privește concluziile din rapoartele auditorilor interni;

                  7.

                  salută faptul că, în cursul pregătirii raportului anual referitor la exercițiul financiar 2009, Curtea de Conturi a realizat o evaluare detaliată a sistemelor de supraveghere și de control ale Curții de Justiție, ale Ombudsmanului European și ale Autorității Europene pentru Protecția Datelor, iar în cursul evaluării a fost analizat un eșantion suplimentar de tranzacții care implică plăți legate de resursele umane și alte cheltuieli administrative;

                  8.

                  încurajează Curtea de Conturi să continue și să extindă această practică, în special să aibă în vedere realizarea unei evaluări detaliate a sistemelor de supraveghere și de control ale Consiliului; încurajează, de asemenea, Curtea de Conturi să aibă în vedere posibilitatea de a folosi modalități noi și inovatoare de realizare a auditurilor, inclusiv noile produse menționate în strategia de audit pentru 2009-2012, și, astfel, să exploreze posibilitățile de a continua ameliorarea rezultatelor și a eficacității auditurilor;

                  9.

                  consideră că cooperarea dintre Curtea de Conturi și Parlamentul European ar putea fi îmbunătățită în continuare prin eficientizarea abordărilor și metodelor de lucru, crescând astfel sinergiile dintre cele două instituții; salută în acest sens măsurile luate de Curtea de Conturi de a reforma și de a-și îmbunătăți în permanență rolul, în conformitate cu solicitarea Parlamentului European ca evaluările și auditurile acesteia să aibă un impact mai larg și mai profund, ca datele cuprinse să fie mai concrete și mai utile, iar sistemele și procedurile sale mai fiabile; așteaptă cu interes evaluarea de monitorizare inter pares pe care Curtea intenționează să o lanseze în 2011 (la trei ani după evaluarea inter pares pozitivă din 2008); anunță, în acest sens, că intenționează să elaboreze un raport din proprie inițiativă referitor la posibile îmbunătățiri ce ar putea fi propuse Curții de Conturi, fiind pe deplin asigurat de disponibilitatea pentru deplina cooperare a acesteia;

                  10.

                  constată faptul că în 2009 Curtea de Conturi a recrutat 112 angajați (69 de funcționari, 14 angajați temporari și 29 de agenți contractuali) și că, per ansamblu, numărul de posturi vacante la sfârșitului anului 2009 (49) a fost redus considerabil față de sfârșitului anului 2008 (68); salută reducerea termenelor din cadrului procesului de recrutare de la Curtea de Conturi;

                  11.

                  salută îmbunătățirea constantă a proporției dintre bărbați și femei în cadrul personalului Curții de Conturi, în special reducerea disproporției la nivelul asistenților, precum și de la nivelul șefilor de unitate și al directorilor;

                  12.

                  constată că raportul pentru 2009 al auditorului intern al Curții de Conturi a fost predominant pozitiv; salută în acest context faptul că cele mai multe recomandări formulate de auditorul intern au fost acceptate și integrate în planuri de acțiune corective;

                  13.

                  salută actuala cooperare interinstituțională fructuoasă cu Școala Administrativă Europeană (EAS) și cu Curtea de Justiție a Uniunii Europene în ceea ce privește formarea profesională;

                  14.

                  ia act de revizuirea Regulamentului de procedură al Curții de Conturi, care a avut loc în anul 2010, și invită Curtea de Conturi să prezinte o evaluare a efectului respectivelor schimbări în raportul său anual de activitate;

                  15.

                  reamintește, în legătură cu declarațiile de interese financiare ale membrilor, că, în conformitate cu Codul de conduită al Curții de Conturi, membrii acesteia prezintă o declarație privind interesele lor financiare președintelui Curții, care garantează păstrarea acestor declarații în condiții de confidențialitate și că acestea nu se publică; își reafirmă poziția conform căreia, din motive de transparență, declarațiile de interese financiare ale membrilor tuturor instituțiilor Uniunii ar trebui să fie accesibile pe internet în cadrul unui registru public și invită Curtea de Conturi să ia măsurile necesare în această privință și să-și adapteze și să-și întemeieze normele privind „interesele financiare” pe noul proiect de Cod de conduită al membrilor Comisiei, după caz;

                  16.

                  reamintește că independența, integritatea, imparțialitatea, excelența și profesionalismul sunt valori de bază ale Curții de Conturi și că știrile care au apărut în mass-media merită un proces de reflecție; reamintește de asemenea că, în timpul prezentării raportului privind evaluarea inter pares, președintele Curții de Conturi a anunțat că, în termen de trei ani, va fi efectuată o evaluare de monitorizare inter pares; invită Curtea de Conturi să prezinte rezultatele acestei evaluări inter pares comisiei competente a Parlamentului pentru a confirma încă o dată aceste valori, în special obiectivitatea, imparțialitatea, profesionalismul și independența Curții de Conturi;

                  17.

                  felicită Curtea de Conturi pentru calitatea raportului său anual de activitate;

                  18.

                  constată că, spre deosebire de alți ani, misiunile în țările terțe nu au fost raportate pe fiecare țară în parte în 2009.

         (1)  JO L 69, 13.3.2009.

         (2)  JO C 308, 12.11.2010, p. 1.

         (3)  JO C 303, 9.11.2010, p. 1.

         (4)  JO C 308, 12.11.2010, p. 129.

         (5)  JO L 248, 16.9.2002, p. 1.


title: 2013/576/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2011#Rezoluția Parlamentului European din 17 aprilie 2013 conținând observațiile care fac parte integrantă din decizia privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/228

         DECIZIA PARLAMENTULUI EUROPEAN
   din 17 aprilie 2013
   privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2011
   (2013/576/UE)
   PARLAMENTUL EUROPEAN,

               —

               având în vedere conturile anuale finale ale Autorității Europene pentru Siguranța Alimentară pentru exercițiul financiar 2011,

               —

               având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2011, însoțit de răspunsurile Autorității (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 178/2002 al Parlamentului European și al Consiliului (4) de instituire a Autorității Europene pentru Siguranța Alimentară, în special articolul 44,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0074/2013),

               1.

               acordă directorului executiv al Autorității Europene pentru Siguranța Alimentară descărcarea de gestiune pentru execuția bugetului autorității aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Autorității Europene pentru Siguranța Alimentară, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 92.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 31, 1.2.2002, p. 1.

      (5)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Autorității Europene pentru Siguranța Alimentară pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2011, însoțit de răspunsurile Autorității (1),

                  —

                  având în vedere Recomandarea Consiliului din 12 februarie 2013 (05753/2013 – C7-0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2) (Regulamentul financiar), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (CE) nr. 178/2002 al Parlamentului European și al Consiliului (4) de instituire a Autorității Europene pentru Siguranța Alimentară, în special articolul 44,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0074/2013),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Autorității Europene pentru Siguranța Alimentară (denumită în continuare „Autoritatea”) aferente exercițiului financiar 2011 și cu privire la legalitatea și regularitatea operațiunilor subiacente;

                  B.

                  întrucât bugetul Autorității pentru exercițiul financiar 2011 s-a cifrat la 77 309 800 EUR față de 74 700 000 EUR în 2010, ceea ce reprezintă o creștere de 3,49 %, și întrucât Autoritatea este în întregime finanțată prin contribuții de la bugetul Uniunii,

         Gestiunea bugetară și financiară

                  1.

                  constată că eforturile de monitorizare a bugetului pe durata exercițiului financiar au contribuit în continuare la o rată foarte ridicată de execuție bugetară de 98,47 % (98,8 % în 2010);

                  2.

                  constată că rata de execuție a creditelor de plată a fost de 82,05 %, ceea ce reprezintă o mică scădere față de exercițiul precedent (83,51 %);

                  3.

                  constată că în 2011 Autoritatea a dispus de suma de 78 800 000 EUR de la bugetul Uniunii; ia act de faptul că 334 din 355 de posturi erau ocupate la sfârșitul lui 2011, Autoritatea angajând 109 agenți contractuali și experți naționali detașați; solicită Autorității să îmbunătățească rata de ocupare, dar este pe deplin conștient de faptul că aceasta se confruntă cu anumite probleme de transport, din cauza amplasării sale;

                  4.

                  reamintește Autorității să respecte într-o mai mare măsură principiul anualității; consideră că exercițiul 2011 este unul special din cauza mutării în noul sediu și a întârzierii înregistrate din această cauză în efectuarea plăților;

         Politica imobiliară

                  5.

                  constată că, în decembrie 2011, Autoritatea a achiziționat o nouă clădire pentru sediul său, contra sumei de 36,8 milioane EUR, care va fi plătită în tranșe trimestriale de-a lungul unei perioade de 25 de ani, dobânzile aferente ridicându-se la 18,5 milioane EUR; constată, deopotrivă, că Curtea de Conturi a ridicat problema dacă nu ar fi fost posibil să i se solicite autorității bugetare o alternativă mai economică, potrivit principiului bunei gestiuni financiare și cu asigurarea respectării depline a Regulamentului financiar;

                  6.

                  constată că Autoritatea a prezentat proiectul imobiliar autorității bugetare în 2005, însoțit de un acord privind decalarea prețului de achiziție pe o perioadă de 25 de ani, și că autoritatea bugetară a aprobat proiectul imobiliar; constată că, la recomandarea Curții de Conturi, s-a solicitat Comisiei identificarea de credite de plată suplimentare pentru acoperirea achiziționării într-o singură tranșă; ia act de faptul că, în actualul context de restricții bugetare, nu a fost posibilă suplimentarea creditelor alocate Autorității pentru efectuarea achiziției printr-o plată unică; constată că modalitățile adoptate pentru achiziționare au condus la o reducere a costurilor asociate sediului Autorității în comparație cu varianta închirierii, utilizată anterior;

         Transferuri

                  7.

                  constată, din raportul Curții de Conturi și din Raportul anual de activitate al Autorității (RAA), că au fost efectuate 13 transferuri bugetare în 2011; ia act mai ales de transferul sumei de 2,46 milioane EUR de la titlul I la liniile bugetare pentru infrastructură și informatică de la titlul II, menite să asigure resursele necesare pentru adaptarea sistemelor informatice și a celor financiare, presupusă de reorganizarea și migrarea către sistemul financiar-contabil bazat pe angajamente, precum și să consolideze resursele disponibile pentru mutarea în sediul definitiv și pentru echiparea acestuia; constată, totodată, că au fost realizate transferuri în cadrul titlurilor II și III; ia act cu îngrijorare de remarca Curții de Conturi conform căreia situația indică existența unor deficiențe în planificarea și execuția bugetară și contravine principiului specificității;

         Conflictele de interese și transparența

                  8.

                  salută auditul realizat de Curtea de Conturi privind evaluarea politicilor și a procedurilor utilizate în cadrul a patru agenții europene, inclusiv al Autorității Europene pentru Siguranța Alimentară, pentru gestionarea situațiilor de conflict de interese, prezentând rezultatele în Raportul său special nr. 15/2012;

                  9.

                  constată cu îngrijorare că, în conformitate cu constatările Curții de Conturi, la momentul finalizării activității de pe teren (octombrie 2011), Autoritatea nu era în măsură să gestioneze în mod adecvat situațiile de conflict de interese; constată totodată că, între timp, Autoritatea elaborase deja politici avansate pentru a gestiona conflictele de interese; își exprimă totuși îngrijorarea că aceste politici nu au oferit rezultatele sperate;

                  10.

                  salută organizarea, în octombrie 2012, a unui seminar având drept temă etica și integritatea, obligatoriu pentru toți membrii Consiliului de administrație; invită însă Consiliul de administrație să pună efectiv în aplicare propriul cod de conduită și să adopte dispoziții care să împiedice și să sancționeze cazurile de tip „ușă turnantă”, pentru a evita în viitor situații similare celei în care s-a aflat unul dintre foștii săi președinți;

                  11.

                  constată că Autoritatea a programat o evaluare a politicii sale privind independența până la sfârșitul anului 2013 și s-a angajat să analizeze, printre altele, posibilitatea de a publica concluziile procedurilor legate de abuzul de încredere, inclusiv concluziile procedurii de verificare a integrității evaluărilor științifice, precum și să extindă și să consolideze mandatul Comitetului său privind conflictele de interese, spre exemplu, cu un mandat similar celui al Comitetului pentru norme etice și prevenirea conflictelor de interese al ANSES (Agenția națională pentru securitate sanitară în domeniul alimentar și ecologic și în domeniul muncii din Franța); se așteaptă ca Autoritatea să informeze autoritatea care acordă descărcarea de gestiune în legătură cu acest subiect până în octombrie 2013, dacă este posibil;

                  12.

                  solicită Autorității să demareze un dialog structurat cu societatea civilă pe teme legate de conflictele de interese și să invite organizațiile interesate să discute problemele de interes comun, pe baza unei ordini de zi decise de comun acord, și să informeze autoritatea care acordă descărcarea de gestiune cu privire la rezultatele acestor discuții, cel puțin de două ori pe an; remarcă faptul că Autoritatea a intensificat dialogul cu părțile interesate și cu societatea civilă; consideră că acest dialog trebuie instituționalizat și luat în considerare de consiliul de administrație al Autorității;

                  13.

                  își exprimă îngrijorarea cu privire la faptul că Autoritatea a fost criticată pentru lipsă de transparență referitor la publicarea declarațiilor anuale de interese și la lipsa de formare profesională privind conflictele de interese; solicită să se ia măsuri în aceste privințe și îndeamnă Autoritatea să raporteze autorității care acordă descărcarea de gestiune cu privire la acțiunile întreprinse; salută faptul că, în prezent, toate declarațiile anuale de interese ale experților Autorității sunt publicate și pot fi consultate pe site-ul de internet al Autorității;

                  14.

                  îndeamnă Autoritatea să acorde în continuare conflictelor de interese un loc de prim-plan pe lista sa de priorități, cu scopul de a-și apăra credibilitatea și de a menține încrederea opiniei publice în siguranța alimentară, și să ofere detalii cât mai detaliate și precise cu putință în ceea ce privește modalitatea în care va pune în aplicare principalele recomandări formulate în raportul Curții de Conturi și în rezoluțiile Parlamentului European; îndeamnă Autoritatea să examineze cu cea mai mare atenție conflictele de interese, având în vedere lansarea procesului de revizuire a regulamentului său de înființare, care oferă ocazia de a atinge cele mai înalte standarde de guvernanță, descrise de Organizația pentru Cooperare și Dezvoltare Economică (OCDE), și care ar influența în mod pozitiv structura de guvernanță, independența și calitatea științifică a Autorității; consideră că revizuirea regulamentului de înființare oferă o posibilitate importantă de a iniția schimbări radicale în cadrul Autorității, căreia îi revine răspunderea pentru consultanța științifică obiectivă în materie de siguranță alimentară și a mediului la nivelul Uniunii;

                  15.

                  recomandă insistent ca, pentru a se evita conflictele de interese, să se impună o perioadă adecvată de tranziție cu scopul de a nu permite personalului Autorității să își părăsească postul ocupat în cadrul Autorității pentru a prelua imediat un alt post în industrie sau într-o agenție de lobbying conexă, precum și în cazul transferurilor în sens invers;

                  16.

                  constată că Autoritatea a întreprins o serie de măsuri în urma auditului Curții de Conturi și a publicării Raportului special nr. 15/2012, printre care:

                              —

                              în 2007 Autoritatea a introdus un cadru cuprinzător menit să prevină apariția unor potențiale conflicte de interese, revizuit și actualizat periodic între timp;

                              —

                              începând cu 2011, Autoritatea a consolidat respectivul cadru prin adoptarea unei politici revizuite privind independența și procesele decizionale cu caracter științific; își exprimă totuși îngrijorarea că politica revizuită nu va fi suficient de adecvată, atrăgând atenția asupra numeroaselor cazuri de conflicte de interese expuse, în 2012, de două organizații neguvernamentale (ONG-uri) cu rol de gardian – Corporate Europe Observatory și Earth Open Source; solicită să se aducă noi îmbunătățiri politicii Autorității în materie de independență, printre care interzicerea legăturilor cu organismele din sector;

                              —

                              la sfârșitul lui 2013 este prevăzută o revizuire a politicii și normelor de aplicare ale Autorității în materie de independență;

                              —

                              în iulie 2012 Autoritatea a aplicat cadrul asigurat de Comisie privind etica și integritatea și a adoptat o politică dedicată privind cadourile;

                              —

                              în 2012 a fost desemnat un consilier pe probleme de etică;

                        îndeamnă Autoritatea să dea curs în continuare recomandărilor Curții de Conturi pentru a evita orice conflict de interese între diversele sale structuri de conducere și operaționale și să informeze autoritatea care acordă descărcarea de gestiune cu privire la punerea în aplicare a politicilor și procedurilor menționate mai sus, precum și cu privire la orice noi evoluții în ceea ce privește gestionarea conflictelor de interese, înainte de octombrie 2013;

                  17.

                  recunoaște eforturile depuse de Autoritate pentru a asigura o mai bună prevenire și gestionare a conflictelor de interese; constată totuși că independența și competența experților săi externi continuă să fie puse sub semnul întrebării de ONG-urile care își asumă rolul de „gardian” sau chiar de colegii lor experți în domeniul siguranței alimentare, cum a fost, de exemplu, cazul experților din grupul de lucru pentru perturbatorii endocrini; subliniază că, pe cale de consecință, sub semnul întrebării este pusă chiar activitatea Autorității, cum a fost cazul în cadrul Seminarului comun JRC-NIEHS pe tema efectelor perturbatorilor endocrini în doze reduse, desfășurat la Berlin în decembrie 2012;

                  18.

                  constată că reuniunea în cadrul căreia a fost ales consiliul de administrație a avut un caracter public; reamintește totuși că, în cadrul procedurii de descărcare de gestiune 2010, Parlamentul a făcut apel la alegerea președintelui consiliului de administrație prin vot public și speră că se va da curs solicitării sale;

                  19.

                  constată totuși că orientările OCDE, pe care Curtea de Conturi și-a bazat Raportul special nr. 15/2012, deși constituie un standard internațional în acest domeniu, nu sunt pe deplin aplicabile agențiilor și nu îndeplinesc pe deplin necesitățile specifice ale agențiilor descentralizate; salută cu entuziasm intenția Comisiei de a elabora orientări privind gestiunea conflictelor de interese, așa cum a prevăzut în Foaia de parcurs pentru acțiunile întreprinse ca urmare a abordării comune privind agențiile descentralizate ale UE;

                  20.

                  subliniază angajamentul Autorității de a iniția, începând din octombrie 2012, prima evaluare a unui eșantion aleatoriu de declarații de interese pentru a verifica coerența acestora cu recent adoptata sa politică privind independența și normele ei de punere în aplicare; constată totuși că protocoalele nu au fost încă finalizate, ceea ce a condus la amânarea evaluării; solicită Autorității să aducă la cunoștința autorității care acordă descărcarea de gestiune motivele acestei întârzieri și calendarul prevăzut al organizării evaluării;

                  21.

                  salută planurile Autorității de a lansa, în 2013, un proiect-pilot de internalizare a unei părți din activitatea științifică desfășurată în prezent de experți externi în cadrul grupurilor de lucru din domeniul produselor reglementate; constată că această inițiativă va demara în domeniile ingredientelor alimentare și al OMG-urilor; solicită Autorității să furnizeze autorității care acordă descărcarea de gestiune mai multe informații cu privire la progresele realizate;

                  22.

                  constată cu satisfacție că, din 2011, Autoritatea a introdus în RAA o secțiune specială în care sunt descrise acțiunile întreprinse pentru aplicarea politicii sale privind independența, dând astfel parțial curs recomandării formulate în Rezoluția Parlamentului din 23 octombrie 2012 referitoare la acordarea descărcării de gestiune Autorității pentru exercițiul financiar 2010 (6);

                  23.

                  salută faptul că site-ul Autorității pune la dispoziție curriculum-vitae și declarația de interese a directorului executiv, precum și cele ale membrilor conducerii de nivel înalt și ale experților care fac parte din comitetele științifice din cadrul Autorității; ia act de eforturile depuse de Autoritate pentru a crește nivelul de transparență, dar rămâne de părere că aceste dispoziții ar trebui să se aplice și în cazul tuturor experților interni, reiterându-și opinia exprimată în cadrul procedurii de acordare a descărcării de gestiune din 2010; este conștient de faptul că această chestiune este în curs; invită Autoritatea să informeze autoritatea care acordă descărcarea de gestiune în legătură cu progresele realizate în această privință cât mai curând posibil;

         Audit intern

                  24.

                  constată din informațiile prezentate de Autoritate că, în 2011, Serviciul de Audit Intern (IAS) al Comisiei a efectuat un audit de asigurare al procesului de planificare și de elaborare a bugetului operațional, iar unitatea de audit intern a efectuat trei audituri de asigurare privind procesul de selecție a membrilor grupurilor de experți, revizuirea specială a contribuțiilor experților la avizele științifice (conflicte de interese ulterioare) și, respectiv, revizuirea intermediară a costurilor ocazionate de alegerea sediului definitiv al Autorității;

                  25.

                  constată cu satisfacție că toate cele 11 recomandări (niciuna „esențială”, două „foarte importante”, șapte „importante” și două „dezirabile”) făcute de IAS au fost acceptate de conducere și că cinci dintre cele șase recomandări restante „foarte importante” au fost puse în aplicare și așteaptă evaluarea IAS, iar cea de-a șasea se află în procesul de punere în aplicare; constată totodată că unitatea de audit intern a făcut o recomandare „foarte importantă” și două recomandări „foarte importante”, iar dintre cele 11 recomandări restante „foarte importante” cinci au fost puse în aplicare, iar șase sunt în curs de aplicare; constată că nicio recomandare „esențială” nu a rămas netratată;

                  26.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 17 aprilie 2013 (7) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 92.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 31, 1.2.2002, p. 1.

         (5)  JO L 357, 31.12.2002, p. 72.

         (6)  JO L 350, 20.12.2012, p. 77.

         (7)  Texte adoptate, P7_TA(2013)0134 (A se vedea pagina 374 a prezentului Jurnal Oficial).


title: 2011/588/UE: Decizia Parlamentului European din 10 mai 2011 privind descărcarea de gestiune pentru execuția bugetului Agenției Europene pentru Securitatea Rețelelor Informatice și a Datelor aferent exercițiului financiar 2009#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Securitatea Rețelelor Informatice și a Datelor aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/186

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Agenției Europene pentru Securitatea Rețelelor Informatice și a Datelor aferent exercițiului financiar 2009
   (2011/588/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Securitatea Rețelelor Informatice și a Datelor pentru exercițiul financiar 2009,

               —

               având în vedere Raportul Curții de Conturi privind conturile anuale ale Agenției Europene pentru Securitatea Rețelelor Informatice și a Datelor pentru exercițiul financiar 2009, însoțit de răspunsurile Agenției (1),

               —

               având în vedere Recomandarea Consiliului din 15 februarie 2011 (05892/2011 – C7-0052/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 460/2004 al Parlamentului European și al Consiliului din 10 martie 2004 privind instituirea Agenției Europene pentru Securitatea Rețelelor Informatice și a Datelor (3), în special articolul 17,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0105/2011),

               1.

               acordă directorului executiv al Agenției Europene pentru Securitatea Rețelelor Informatice și a Datelor descărcarea de gestiune pentru execuția bugetului Agenției aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Securitatea Rețelelor Informatice și a Datelor, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 16.

      (2)  JO L 248, 16.9.2002, p. 1.

      (3)  JO L 77, 13.3.2004, p. 1.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Securitatea Rețelelor Informatice și a Datelor aferent exercițiului financiar 2009
      PARLAMENTUL EUROPEAN,

                  —

                  având în vedere conturile anuale finale ale Agenției Europene pentru Securitatea Rețelelor Informatice și a Datelor pentru exercițiul financiar 2009,

                  —

                  având în vedere Raportul Curții de Conturi privind conturile anuale ale Agenției Europene pentru Securitatea Rețelelor Informatice și a Datelor pentru exercițiul financiar 2009, însoțit de răspunsurile Agenției (1),

                  —

                  având în vedere Recomandarea Consiliului din 15 februarie 2011 (05892/2011 – C7-0052/2011),

                  —

                  având în vedere articolul 276 din Tratatul CE și articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (CE) nr. 460/2004 al Parlamentului European și al Consiliului din 10 martie 2004 privind instituirea Agenției Europene pentru Securitatea Rețelelor Informatice și a Datelor (3), în special articolul 17,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar (A7-0105/2011),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

                  B.

                  întrucât, la 5 mai 2010, Parlamentul a acordat directorului executiv al Agenției Europene pentru Securitatea Rețelelor Informatice și a Datelor descărcarea de gestiune pentru execuția bugetului Agenției aferent exercițiului financiar 2008 (5), iar în rezoluția sa care însoțea decizia de descărcare de gestiune, printre altele:

                              —

                              a luat act de faptul că o serie de deficiențe au fost depistate de Curte în procedurile de achiziții publice, în special în ceea ce privește subestimarea bugetului aferent unui contract-cadru;

                              —

                              a îndemnat Comisia să examineze posibilitățile de a pune pe deplin în aplicare o gestiune a numerarului axată pe necesități, în conformitate cu articolul 15 alineatul (5) din Regulamentul (CE, Euratom) nr. 2343/2002, precum și modificările conceptuale necesare pentru menținerea durabilă a lichidităților Agenției la un nivel cât mai redus posibil;

                              —

                              a felicitat Agenția pentru faptul că toate cele opt recomandări ale Serviciului de Audit Intern (IAS) considerate a fi „foarte importante” au fost puse în aplicare;

                  C.

                  întrucât bugetul Agenției pentru exercițiul 2009 a fost de 8 100 000 EUR, cu 3,5 % mai mic decât bugetul aferent exercițiului financiar 2008,

         Reportarea creditelor

                  1.

                  este preocupat de constatarea Curții de Conturi conform căreia creditele reportate în exercițiul următor reprezintă 19 % din bugetul total al Agenției; constată, în special, că 41 % din creditele operaționale au fost reportate în 2010, în principal din cauza unor întârzieri înregistrate în cadrul a două mari proiecte; își exprimă preocuparea cu privire la faptul că această situație indică întârzieri în realizarea activităților Agenției care sunt finanțate de la titlul III și contravine principiului bugetar al anualității; invită, prin urmare, Agenția să informeze autoritatea care acordă descărcarea de gestiune cu privire la acțiunile întreprinse de Agenție pentru a remedia această deficiență;

         Procedurile de achiziții publice

                  2.

                  invită Agenția să își consolideze controalele interne pentru a garanta faptul că procedurile și contractele de achiziții publice sunt executate corect; ia act, în fapt, de constatarea Curții de Conturi conform căreia într-un caz s-au solicitat servicii care nu erau prevăzute în contract, iar în alte două cazuri s-au comis erori (utilizarea unor ponderări calitate-preț eronate și a unei valori greșite pentru oferta financiară) în cursul etapei de atribuire a contractelor;

                  3.

                  îndeamnă, în special, Agenția:

                              —

                              să îmbunătățească transparența, atât în ceea ce privește estimările bugetare, cât și în ceea ce privește atribuirea responsabilităților pentru proiecte;

                              —

                              să își consolideze procedura de autorizare a achizițiilor publice la nivelul deciziilor privind finanțarea și al programului de lucru;

                              —

                              să garanteze că în rapoartele sale anuale de activitate se prezintă, într-un mod detaliat, toate derogările aplicate;

                              —

                              să garanteze că se iau măsurile adecvate ca răspuns la potențialele nereguli constatate;

                              —

                              să elaboreze controale ex post și să prezinte rapoarte cu privire la acestea;

                        invită, în consecință, Agenția să informeze autoritatea care acordă descărcarea de gestiune cu privire la progresele înregistrate și la măsurile luate în acest sens;

                  4.

                  încurajează, de asemenea, Agenția să elaboreze și apoi să actualizeze în mod periodic un tabel cuprinzător care să prezinte circuitele sale financiare și responsabilitățile actorilor relevanți de la nivel financiar și operațional;

         Erori referitoare la transferurile bugetare

                  5.

                  invită Agenția să evite efectuarea de transferuri fără a obține aprobarea prealabilă a Consiliului său de administrație, aceste transferuri fiind în contradicție cu principiul bugetar al specificității; constată, de fapt, că Curtea de Conturi a raportat efectuarea unui transfer în valoare de 24 000 EUR de la un titlu la altul, fără să fi informat consiliul de administrație și fără să fi obținut aprobarea prealabilă a acestuia;

         Rambursarea plăților efectuate către autoritățile fiscale din statul membru gazdă

                  6.

                  constată cu dezamăgire că nu s-au făcut progrese față de exercițiul financiar anterior în ceea ce privește rambursarea sumei de 45 000 EUR, care reprezintă cuantumul TVA-ului plătit în avans de Agenție către autoritățile fiscale din statul membru gazdă; prin urmare, îndeamnă Agenția să aducă la cunoștință autorității care acordă descărcarea de gestiune data efectuării acestei rambursări de către statul membru gazdă;

         Resurse umane

                  7.

                  constată că în procedurile de selecție a personalului există în continuare deficiențe care pun în pericol transparența acestor proceduri; reamintește, de altfel, constatarea Curții de Conturi conform căreia comisiile de selecție nu au stabilit în prealabil nici punctajul minim pe care candidații trebuiau să îl obțină pentru a fi invitați la interviu și nici cel necesar pentru înscrierea pe lista de rezervă; invită, în consecință, Agenția să remedieze această situație și să informeze autoritatea care acordă descărcarea de gestiune cu privire la măsurile luate în acest sens;

         Sistemele de control intern

                  8.

                  salută faptul că Agenția dispune de un coordonator al controalelor interne (CCI), responsabil cu supravegherea și monitorizarea punerii în aplicare a sistemelor de control intern existente în cadrul Agenției; ia act de faptul că Agenția a pus în aplicare cu succes controale ex ante ale procedurilor sale interne; solicită, cu toate acestea, ca Agenția să introducă și controale ex post cu ajutorul unui furnizor profesionist în domeniu;

                  9.

                  îndeamnă, cu toate acestea, Agenția să realizeze un inventar fizic exhaustiv și să asigure corectitudinea înregistrărilor contabile; subliniază importanța acestei recomandări și invită Agenția să informeze autoritatea care acordă descărcarea de gestiune cu privire la instrumentele introduse pentru a remedia această deficiență; ia act, în acest context, de constatarea Curții de Conturi potrivit căreia inventarul mijloacelor fixe se realiza prin intermediul unei foi de calcul, ceea ce nu garanta integritatea datelor;

                  10.

                  constată că Serviciul de Audit Intern (IAS) al Comisiei a realizat un audit privind gestionarea resurselor umane în 2008 și un audit al modului de aplicare a standardelor privind controlul intern în 2007; subliniază că Agenția a informat autoritatea care acordă descărcarea de gestiune cu privire la o nouă recomandare a IAS, transmisă după angajamentul de monitorizare din 2009, prin care se solicită o revizuire a standardelor de control intern adoptate de către Consiliul de administrație la 10 octombrie 2007;

                  11.

                  ia act, de asemenea, de declarația Agenției potrivit căreia, în 2009, IAS a realizat un alt audit privind achizițiile publice pentru a îmbunătăți performanțele Agenției în acest domeniu; constată, în special, că, din totalul de 18 recomandări ale IAS, 13 au fost acceptate de Agenție, iar cinci au fost refuzate, precum și că Agenția a solicitat IAS să fuzioneze conținutul recomandărilor refuzate; în plus, constată că opt dintre aceste recomandări erau considerate „foarte importante”, iar 10 erau considerate „importante”;

                  12.

                  face trimitere, pentru alte observații cu caracter orizontal care însoțesc decizia de descărcare de gestiune, la Rezoluția sa din 10 mai 2011 (6) referitoare la performanțele, gestiunea financiară și controlul agențiilor.

         (1)  JO C 338, 14.12.2010, p. 16.

         (2)  JO L 248, 16.9.2002, p. 1.

         (3)  JO L 77, 13.3.2004, p. 1.

         (4)  JO L 357, 31.12.2002, p. 72.

         (5)  JO L 252, 25.9.2010, p. 174.

         (6)  Texte adoptate, P7_TA(2011)0163 (a se vedea pagina 269 din prezentul Jurnal Oficial).